CELEX: 32015R0390
Language: ro
Date: 2015-03-05 00:00:00
Title: Regulamentul de punere în aplicare (UE) 2015/390 al Comisiei din 5 martie 2015 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun

10.3.2015   
            
            
               RO
            
            
               Jurnalul Oficial al Uniunii Europene
            
            
               L 65/13
            
         REGULAMENTUL DE PUNERE ÎN APLICARE (UE) 2015/390 AL COMISIEI
   din 5 martie 2015
   de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Regulamentul (CEE) nr. 2658/87 a stabilit o nomenclatură a mărfurilor (denumită în continuare „Nomenclatura combinată”), care figurează în anexa I la regulamentul respectiv.
            
         
               (2)
            
            
               Textul actual al literei (a) de la nota complementară 2 la capitolul 20 din partea a doua a Nomenclaturii combinate prevede calcularea conținutului de diverse zaharuri al unui produs pe baza valorii indicate de un refractometru folosind metoda stabilită în anexa la Regulamentul de punere în aplicare (UE) nr. 974/2014 al Comisiei (2).
            
         
               (3)
            
            
               Produsele fabricate pe bază de alge marine și de alte alge preparate sau conservate prin procedee care nu sunt prevăzute în capitolul 12 din partea a doua a Nomenclaturii combinate, pe bază de manioc, de arorut, de salep, de topinamburi, de batate și de rădăcini și tuberculi similari cu conținut ridicat de amidon sau de inulină de la poziția 0714 din Nomenclatura combinată sau pe bază de frunze de viță-de-vie sunt toate clasificate în capitolul 20 din partea a doua a Nomenclaturii combinate. Atunci când la produsele respective se aplică modalitatea de calcul care folosește metoda refractometrică, se constată că acestea au un nivel atât de ridicat de zahăr încât se consideră că includ un adaos de zahăr în sensul notei complementare 3 la același capitol, cu toate că nu conțin niciun adaos de zahăr.
            
         
               (4)
            
            
               Pentru a asigura o clasificare corectă a acestor produse, este prin urmare oportun să se prevadă utilizarea metodei cromatografiei lichide de înaltă performanță (HPLC) și aplicarea unei formule consacrate folosite deja de laboratoarele vamale în scopul calculării conținutului de zahăr al produselor specifice care se încadrează în capitolul 20 din partea a doua a Nomenclaturii combinate.
            
         
               (5)
            
            
               Pentru a se asigura o interpretare uniformă a Nomenclaturii combinate în întreaga Uniune în ceea ce privește măsurarea conținutului de zahăr al diferitelor produse, litera (a) de la nota complementară 2 la capitolul 20 din partea a doua a Nomenclaturii combinate ar trebui modificată.
            
         
               (6)
            
            
               Prin urmare, Regulamentul (CEE) nr. 2658/87 ar trebui modificat în consecință.
            
         
               (7)
            
            
               Măsurile prevăzute în prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   În capitolul 20 din partea a doua a Nomenclaturii combinate stabilite în anexa I la Regulamentul (CEE) nr. 2658/87, litera (a) de la nota complementară 2 se înlocuiește cu următorul text:
   
      
                  „(a)
               
               
                  Conținutul de diverse zaharuri exprimat ca zaharoză (conținut de zahăr) al produselor clasificate în prezentul capitol corespunde valorii indicate de un refractometru [utilizat în conformitate cu metoda prevăzută în anexa la Regulamentul de punere în aplicare (UE) nr. 974/2014] la o temperatură de 20 °C și multiplicată cu unul dintre factorii următori:
                  
                              —
                           
                           
                              0,93 pentru produsele de la subpozițiile 2008 20-2008 80, 2008 93, 2008 97 și 2008 99;
                           
                        
                              —
                           
                           
                              0,95 pentru produsele de la celelalte poziții.
                           
                        Cu toate acestea, conținutul de diverse zaharuri exprimat ca zaharoză (conținut de zahăr) al următoarelor produse clasificate în prezentul capitol:
                  
                              —
                           
                           
                              produse fabricate pe bază de alge marine și de alte alge preparate sau conservate prin procedee care nu sunt prevăzute în capitolul 12;
                           
                        
                              —
                           
                           
                              produse fabricate pe bază de manioc, de arorut, de salep, de topinamburi, de batate și de rădăcini și tuberculi similari cu conținut ridicat de amidon sau de inulină de la poziția 0714;
                           
                        
                              —
                           
                           
                              produse fabricate pe bază de frunze de viță-de-vie,
                           
                        corespunde valorii care rezultă dintr-un calcul efectuat pe baza măsurătorilor care au fost obținute aplicând metoda cromatografiei lichide de înaltă performanță («metoda HPLC»), utilizând următoarea formulă:
                  S + (G + F) × 0,95;
                  unde:
                  
                               
                           
                           
                              «S» este conținutul de zaharoză determinat prin metoda HPLC;
                           
                        
                               
                           
                           
                              «F» este conținutul de fructoză determinat prin metoda HPLC;
                           
                        
                               
                           
                           
                              «G» este conținutul de glucoză determinat prin metoda HPLC.”
                           
                        
            
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 5 martie 2015.
      
         
            Pentru Comisie,
         
         
            pentru președinte
         
         Heinz ZOUREK
         
            Director general pentru impozitare și uniune vamală
         
      
   
   
      (1)  JO L 256, 7.9.1987, p. 1.
   
      (2)  Regulamentul de punere în aplicare (UE) nr. 974/2014 al Comisiei din 11 septembrie 2014 de stabilire a metodei refractometrice de măsurare a reziduului uscat solubil din produsele prelucrate pe bază de fructe și legume în sensul clasificării acestora în Nomenclatura combinată (JO L 274, 16.9.2014, p. 6).